Акъылымрэ зэчиймрэ я махуэшхуэ
Гъэ еджэгъуэм и кIэухым дэнэкIи щагъэлъапIэ илъэс псом жыджэру школ гъащIэм хэта ныбжьыщIэхэр. Апхуэдэ зэIущIэ гуапэ щекIуэкIащ Бахъсэн щIыналъэ администрацэм и унэм. Абы кърагъэблэгъащ район, республикэ, щIыналъэ, урысейпсо олимпиадэхэм, акъылыфIэхэм я зэпеуэхэм, гъэлъэгъуэныгъэхэм, щIэныгъэ-практикэ конференцхэм, спорт зэхьэзэхуэхэм щытекIуа, призёр, лауреат хъуа школакIуэхэр.
Акъылымрэ зэчиймрэ я махуэшхуэм хэтащ Бахъсэн район администрацэм и Iэтащхьэм и япэ къуэдзэм и къалэнхэр зыгъэзащIэ Тохъутэмыщ Мухьэмэд, егъэджэныгъэмкIэ щIыпIэ IэнатIэм и унафэщI Абрэдж Тамарэ, щIыпIэ самоуправленэм и советым и депутат Сосналы Анатолэ, щIыналъэм и пенсионерхэм я зэгухьэныгъэм и тхьэмадэ Къаздэхъу Олег, егъэджакIуэхэм я щIыпIэ профсоюз комитетым и пашэ Молэ Хьэсен, «Баксанский вестник» газетым и редактор нэхъыщхьэ Доткъул Сэфарбий, егъэджакIуэхэр, еджакIуэхэр, адэ-анэхэр.
— НыбжькIэ жыжьэ фынэмысами, къэфщта лъагапIэхэм дримыгушхуэнкIэ Iэмал иIэкъым, ныбжьыщIэхэ, — жиIащ школакIуэхэм щехъуэхъум Тохъутэмыщ Мухьэмэд. — Bбгъэдэлъ акъылым, набдзэгубдзаплъагъэм, фызэрегугъум я фIыгъэкIэ фэ фихьащ утыку зэмылIэужьыгъуэхэм икIи ехъулIэныгъэ лъагэхэр зыIэрывгъэхьауэ, ди щIыпIэм, республикэм я цIэхэр фIыкIэ вгъэIуфащ. Ди гуапэщ лъагапIэщIэхэр дяпэкIи къэфщтэну, фи щIэныгъэмрэ зэфIэкIымрэ пщIэрэ гулъытэрэ куэдрэ къыфхуихьыну. Апхуэдэу сохъуэхъу а псомкIи сэбэпышхуэ къыфхуэхъуа фи егъэджакIуэ Iэзэхэм, адэ-анэ гумызагъэхэм.
НыбжьыщIэхэм щIыхь, фIыщIэ тхылъхэр иратащ, Iэгуауэшхуэм щIэту утыкум кърашэурэ.
Зэхуэсым апхуэдэу щагъэбелджылащ районым и курыт школ нэхъыфIхэр, «Олимпиадэхэр», «Зэпеуэхэр», «ЩIэныгъэ-практикэ конференцхэр», «Спорт» унэтIыныгъэхэмкIэ. Я цIэхэр къраIуащ курыт школ, пэщIэ-дзэ школ — сабий гъэсапIэ, программэм и лейуэ сабийхэм щадэлажьэ щIэныгъэ IуэхущIапIэ нэхъыфI дыдэхэм. Абыхэми хуагъэфэщащ район администрацэм, егъэджэныгъэмкIэ щIыпIэ IэнатIэм, жылагъуэ зэгухьэныгъэхэм къабгъэдэкI щIыхь, фIыщIэ тхылъхэр.
ГуфIэгъуэм хэтхэм защыхуигъазэм, Абрэдж Тамарэ игу къигъэкIыжащ мыпхуэдэ слёт щIыпIэм щегъэкIуэкIынымкIэ япэу жэрдэм къыхэзылъхьауэ щытар егъэджэныгъэ-гъэсэныгъэ IэнатIэм и зэфIэкI куэд къыщызыгъэлъэгъуа Жамырзэ Лидэу зэрыщытыр. Абрэджыр гуапэу ехъуэхъуащ махуэшхуэр зейхэм гъэ еджэгъуэр зэриухамкIэ икIи жиIащ къапэщылъ къэрал къэпщытэныгъэхэм ехъулIэныгъэ яIэу ахэр зэрыпэлъэщынум шэч къызэрытримыхьэр.
Зэхуэсым щагъэлъэпIа ныбжьыщIэхэм папщIэ концерт дахэ ятащ районым и еджапIэхэм, сабий садхэм я гъэсэн цIыкIухэм.
КЪАРДЭН Маритэ.
